Бирдиктердин МТС Системасынын

Бирдиктердин МТС Системасынын – негизги бирдиктери метр, тонна (массанын бирдиги), секунда болгон физикалык чоңдуктардын бирдиктер системасы. 

Бирдиктердин МТС системасы Францияда пайда болгон жана 1919-ж. кабыл алынган. МТС системасы СССРде мамлекеттик стандарт боюнча жыйырма жылдан (1933–55) ашык колдонулган. Чоң сандагы масса менен иш жүргүзүлгөн өндүрүштүн тармактары үчүн масса бирдиги – тонна колдонууга абдан ыңгайлуу. МТС системасы дагы төмөнкүдөй артыкчылыктарга ээ: биринчиден, МТС жана СГС системаларрында заттын тыгыздыгынын сан мааниси дал келишет. Мис., СГС системасындагы жездин тыгыздыгы 8,6 г/см3, ал эми МТС системасында -8,6 т/м3га барабар. Экинчиден, МТС системасындагы жумуштун бирдиги болгон килоджоуль электр бирдиктеринин практикалык системасындагы жумуштун бирдиги менен өтө жөнөкөй жана ыңгайлуу байланышка ээ:
1 кДж = 1000 Дж. МТС системасы СГС сыяктуу түзүлгөн жана иш жүзүндөгү өлчөөлөргө колдонууга арналган. Өндүрүштө колдонулуучу туунду бирдиктерге төмөнкүлөр кирет: күчтүкү – стен (СН), басымдыкы – пьеза (пз), жумуштуку – стен-метр же килоджоуль (кДж), кубаттуулуктуку – киловатт (кВт). Бирок көпчүлүк физикалык чоңдуктардын МТС системасындагы туунду бирдиктеринин өлчөмү иш жүзүндө ыңгайсыз болуп чыкты. Ошондуктан «Механикалык бирдиктер» ГОСТу 7664 – 55 киргизилип, 1955-ж. бирдиктердин МТС системасы колдонуудан алынып салынган.

 Колдонулган адабияттар 
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Категория:Физика